Pau Gasol

Ankstyvoji karjera

Pau Gasolis krepšinį pradėjo žaisti savo mokyklos komandoje Alvirne. Būdamas 16-os metų priimtas į Barselonos jaunių ekipą, kuri 1998 m. laimėjo Albert Schweitzer Tournament bei FIBA Europe Under-18 Championship turnyrus . Per savo paskutinįjį sezoną Europoje P. Gasolis per rungtynes pelnė vidutiniškai 11,3 taško ir atkovojo 5,2 kamuolius. 2001 m. Barcelona tapo Ispanijos Nacionalinės taurės nugalėtoja, o Pau Gasolis pripažintas naudingiausiuoju žaidėju. Tuomet P. Gasolis buvo pasirinktas trečiuoju šaukimu NBA naujokų biržoje ir tapo Atlanta Hawks komandos žaidėju, kuri perleido krepšininką Memphis Grizzlies ekipai, iškeisdama jį į Shareef-Abdul-Rahim.

2001–2005

Per pirmąjį savo sezoną Memphis Grizzlies komandoje P. Gasolis laimėjo metų naujoko NBA apdovanojimą.  Per rungtynes jis vidutiniškai pelnydavo po 17,6 taško ir atkovodavo 8,9 kamuolius. Taip pat jis buvo vienintelis komandos žaidėjas, rungtyniavęs visuose 82-iuose to sezono mačuose. Nė vienerių rungtynių P. Gasolis nepraleido ir kitų metų sezone, tik jame pelnydavo jau vidutiniškai 19,0 taškų.  Pirmąsias savo rungtynes NBA lygoje P. Gasolis praleido trečiajame sezone – 2004 m. balandžio 5 d. – dėl kojos traumos. 2003 m. lapkričio 12 d. krepšininkas atkovojo 1500-ąjį kamuolį savo karjeroje (rungtynėse su Orlando Magic ir pelnė 3000-ąjį tašką 2003 m. spalio 31 d. (žaisdamas su Boston Celtics).  2005 m. sausio 11 d. rungtynėse su Indiana Pacers P. Gasolis pelnė 5000-ąjį tašką ir blokavo 500-ąjį metimą karjeroje, tapdamas dešimtuoju žaidėju, greičiausiai pasiekusiu tokius rezultatus nuo 1947–1954 m. sezono.

2005–2006

Penktaisiais karjeros NBA lygoje metais jis tapo geriausiu visų laikų kovotoju dėl atšokusių kamuolių. 2005 m. kovo 24 d. rungtynėse su New York Knicks P. Gasolis sugriebė savo 3072-ąjį kamuolį.

Pirmosios Visų žvaigždžių rungtynės

2006 m. vasario 9 d. P. Gasolis dalyvavo savo pirmosiose Visų žvaigždžių rungtynėse Hiustone, Teksaso mieste. Jis buvo parinktas kaip atsarginis centro puolėjas ir atstovavo Vakarų konferencijos ekipai. Tuo metu jis buvo vienas iš keturių žaidėjų Vakarų konferencijoje, kurie buvo pirmajame dešimtuke pagal pelnamus taškus, atkovotus kamuolius, rezultatyvius perdavimus bei blokuotus metimus. Taip pat jis buvo pirmasis ispanų bei Memphis Grizzlies žaidėjas, patekęs į Visų žvaigždžių rungtynes.

2006–2007

Šiame NBA sezone P. Gasolis praleido pirmąsias savo 23 rungtynes. Tai atsitiko dėl kojos traumos, kurią žaidėjas patyrė 2006 m. pasaulio čempionate pusfinalio rungtynėse su Argentina. Trauma taip pat sutrukdė P. Gasoliui tapti naudingiausiuoju turnyro žaidėju.
2007 m. sausio 24 d. krepšininkas pasiekė antrąjį savo karjeroje trigubą dublį. Tai įvyko rungtynėse su Utah Jazz. P. Gasolis tuomet pelnė 17 taškų, atkovojo 13 kamuolių ir atliko 12 rezultatyvių perdavimų. Taip pat šiose rungtynėse jis blokavo 2 varžovų metimus bei vieną kartą perėmė kamuolį.

2007–2008

2008 m. vasario 1 d. P. Gasolis buvo išmainytas į Los Angeles Lakers klubą. Per pirmąsias savo rungtynes šiame klube su New Jersey Nets jis pelnė 24 taškus ir atkovojo 12 kamuolių. Kovo 14 d. rungtynėse su New Orleans Hornets P. Gasolis pasitempė kulkšnį ir turėjo praleisti artimiausias rungtynes. Į startinį penketą žaidėjas sugrįžo balandžio 2 d. ir mače su Portland Trail Blazers sužaidė beveik 32 minutes, pelnė 10 taškų, atkovojo 6 kamuolius ir atliko 7 rezultatyvius perdavimus. Tačiau patirtos traumos pasekmes P. Gasolis jaučia iki šiol. 
2009 m. sausio 2 d. rungtynėse su Utah Jazz P. Gasolis pelnė savo 10000-ąjį tašką NBA lygoje.

Asmeninis gyvenimas

Abu P. Gasolio tėvai yra medikai. Jis gimė Barselonoje, Sant Pau ligoninėje, kur dirbo jo tėvai. P. Gasolis niekada nesidomėjo futbolu, bet dievino krepšinį. Prieš pradėdamas lankyti krepšinio treniruotes žaidė regbį.  Buvo apibūdinamas kaip šeimos vaikas, puikus mokinys, šiek tiek drovus, šiek tiek pokštininkas.  Jo jaunesnysis brolis Marc Gasol taip pat profesionalus krepšininkas, pastaruoju metu žaidžiantis Memphis Grizzlies komandoje. P. Gasolis yra nevedęs, dabar gyvena Marina del Rey, JAV.